**MODEL EXPEDIENT DE RUÏNA DE NÍNXOLS**

El Reglament de policia sanitària mortuòria (d’ara endavant RPSM) estableix que les fosses, els nínxols i els mausoleus que amenacin ruïna s’han de declarar en aquest estat per mitjà d’un expedient contradictori, és a dir: abans de procedir a l’enderroc cal tramitar un expedient administratiu de ruïna de les unitats d’enterrament afectades.

Entenem per ruïna aquelles construccions que no puguin ser reparades per mitjans normals o quan el cost de la reparació sigui superior al 50 % del cost estimat en preus actuals per a la seva construcció.

Com tramitar un expedient de ruïna? En cas que el reglament del cementiri municipal no ho prevegi, cal seguir el procediment establert a l’article 51 de l’RPSM i als articles 79 a 97 del Decret 64/2014, de 13 de maig, pel qual s’aprova el Reglament sobre protecció de la legalitat urbanística (d’ara endavant RPL).

A continuació es detallen les diferents fases de l’expedient:

1. **Informe dels serveis tècnics municipals**, que ha d’incloure:

* L’estat físic de l’immoble, les causes que l’han provocat i les obres necessàries per reparar els danys que pateix. Cal detallar: l’àmbit físic de la declaració de ruïna[[1]](#footnote-1), la descripció detallada de les parts constructives dels nínxols, la relació detallada de les patologies detectades, el càlcul estimatiu de la construcció actual i l’estimació del cost de la reparació.
* La conveniència de la declaració de ruïna.
* Les mesures que no admetin demora i que calgui adoptar per protegir la salut de les persones i la seguretat de les persones i les coses.

1. **Acord o resolució de l’òrgan competent d’inici de l’expedient de ruïna de les sepultures afectades** (si no n’hi ha, s’arxiven les actuacions), que ha de contenir:

* El trasllat literal de l’informe dels serveis tècnics municipals.
* La identificació de les sepultures afectades.
* La identificació dels cadàvers, cendres o restes cadavèriques que ocupen les sepultures.
* La relació del temps transcorregut des de la darrera inhumació i constància de si figuren inhumats cadàvers del grup I, que poden representar un perill sanitari en els darrers 5 anys, o d’altres contaminants per productes radioactius.
* La identificació dels titulars o hereus de les sepultures.
* La prohibició d’efectuar enterraments a les unitats d’enterrament afectades.
* L’ordre segons la qual, exhaurit el tràmit d’audiència a les persones interessades, s’han d’exhumar els cadàvers, restes cadavèriques o cendres per reinhumar-los o incinerar-los immediatament dins el mateix cementiri (o en el lloc que designin els titulars) i l’ajuntament s’ha de fer càrrec de l’enderroc dels nínxols de manera immediata. Caldrà esmentar que la declaració de l’estat de ruïna comporta l’extinció del dret del titular i que no dona lloc a cap mena d’indemnització[[2]](#footnote-2).
  1. **Notificació de l’acord o resolució als titulars de drets funeraris dels nínxols afectats**, com a part interessada en el procediment, i concessió d’un tràmit d’audiència (de 10 a 15 dies) amb la finalitat que formulin les al·legacions i presentin els documents i justificacions que considerin procedents en defensa dels seus drets.
  2. **Fer públic l’expedient**, mitjançant un edicte al BOP[[3]](#footnote-3) que informi que, d’acord amb l’acord o resolució, la declaració de l’estat de ruïna dels nínxols comporta l’extinció dels drets dels seus titulars. Addicionalment, i de manera facultativa, es pot complementar la notificació mitjançant la seva publicació a la premsa escrita.

1. **Acord o resolució de l’òrgan competent de declaració de ruïna** de l’àmbit afectat del cementiri, inclosos tots els nínxols existents, i declaració d’extinció dels drets funeraris corresponents[[4]](#footnote-4). Caldrà tenir en consideració les al·legacions i documents presentats durant el tràmit d’audiència i s’hauran de resoldre. Com a conseqüència de la declaració de ruïna, tant l’exhumació per a la reinhumació immediata com l’enderroc dels nínxols no dona lloc a cap mena d’indemnització, d’acord amb l’article 51.5 de l’RPSM4. Caldrà indicar el lloc de la reinhumació dels cadàvers i/o restes cadavèriques en cas que els titulars dels drets funeraris no designin un lloc concret[[5]](#footnote-5).
   1. **Notificació de l’acord o resolució a tots els titulars, interessats i en tot cas als que hi hagin formulat al·legacions.** Trasllat de l’acord o resolució i requeriment als titulars i, si no n’hi ha, als beneficiaris o hereus dels drets sobre els nínxols declarats en ruïna perquè en el termini de 15 dies hàbils a comptar de la data de recepció de la notificació determinin el lloc on volen que siguin reinhumats els cadàvers i/o restes cadavèriques. En cas que no es comuniqui res al respecte, la inhumació es farà en el lloc determinat a aquest efecte. En cas que s’hagin de traslladar a un altre cementiri, els titulars han de demanar autorització al delegat territorial del Departament de Sanitat i Seguretat Social i acreditar-ho a l’ajuntament en el mateix termini.
   2. **Fer pública la declaració de ruïna mitjançant un edicte al BOP** amb les dades d’exhumació, inhumació i enderroc o qualsevol altra que es consideri d’interès.
2. Finalitzat el termini per designar el destí de les restes, l’alcalde ha d’ordenar l’exhumació de cadàvers i/o restes cadavèriques enterrats en els nínxols declarats en ruïna i que hagin de ser reinhumats o incinerats en el mateix cementiri en el termini màxim de 48 hores. No es cobraran taxes. Es contractarà una empresa funerària per a l’execució de les tasques o es realitzarà amb els mitjans propis de l’ajuntament.
3. Es podrà autoritzar la retirada de làpides i ornamentacions als titulars dels drets funeraris dels nínxols declarats en ruïna, prèvia petició i sempre que no comportin cap risc, i en tot cas prèviament a l’exhumació i l’enderroc.
4. L’Ajuntament ha d’ordenar l’enderroc dels nínxols declarats en ruïna una vegada efectuades totes les exhumacions i de manera immediata. Cal redactar el projecte d’enderroc i execució dels treballs.

Durant tot el procediment, s’ha de respectar no només el criteri d’estricta legalitat, sinó també i molt especialment els criteris morals, religiosos i sentimentals concurrents.

1. L’esta ruïnós és parcial quan només afecta una part independent de l’immoble que és possible enderrocar sense repercutir en l’estat físic normal i íntegre de la part no afectada perquè estructuralment i funcionalment són parts autònomes i separables entre si. [↑](#footnote-ref-1)
2. Si bé l’RPSM determina que, declarada la ruïna de la unitat d’enterrament, el dret funerari s’extingeix sense donar lloc a cap mena d’indemnització, es poden preveure mesures compensatòries com ara la permuta del dret funerari a un altre nínxol, la reducció de la taxa de les noves concessions, etc. [↑](#footnote-ref-2)
3. En cas de notificació infructuosa a algun dels titulars dels drets funeraris dels nínxols afectats, titulars desconeguts, titulars difunts i també per raons d’interès públic apreciades per l’òrgan competent. Es recomana també la publicació al tauler electrònic de l’Ajuntament, al web, etc., i al BOE. [↑](#footnote-ref-3)
4. En cas que no s’hagin previst mesures compensatòries. [↑](#footnote-ref-4)
5. Es recomana utilitzar l’ossera o la fossa comuna i dipositar en caixes o bosses les restes individuals degudament identificades (nom i cognoms i unitat d’enterrament d’on provenen). [↑](#footnote-ref-5)